ኮቪድ 19 እና የስፖርት መገናኛ ብዙሃን ፈተና
የኮሮና ቫይረስ(ኮቪድ 19) ወረርሽኝ ባለፉት አምስት ወራት ገደማ ያላንኳኳው የዓለማችን አገራት በር የለም። የወረርሽኙ ተፅዕኖ ከጤና ቀውስ በዘለለ በማህበራዊ፣ፖለቲካዊና ኢኮኖሚያዊ ነባራዊ ሁኔታዎች ላይ ጥቁር ጠባሳ ጥሏል። የስፖርቱ ዓለም በዚሁ ምክንያት ሽባ መሆኑን ተከትሎም የዓለማችን የስፖርት መገናኛ ብዙሃንና የስፖርት ጋዜጠኞች ከባድ ፈተናን ለመጋፈጥ መገደዳቸው አልቀረም። በተለይም ይህ አሉታዊ
ተፅዕኖ ዝቅተኛ የኢኮኖሚ
ደረጃ ባላቸው አገራት
የከፋ መሆኑን ከጊዜ
ወደ ጊዜ እየታዘብን
እንገኛለን። የዚህ ተፅዕኖ
ገፈት ቀማሽ ከሆኑት
አገራት መካከል የአፍሪካዊቷ
ላይቤሪያ የስፖርት ሚዲያዎችና
ጋዜጠኞች ቀዳሚ ሆነው
ይጠቀሳሉ። የዚህች አገር
የስፖርት ጋዜጠኞች ከወረርሽኙ
ስጋት ጋር በተያያዘ
ሁሉም ሕዝብ እቤቱ
እንዲቆይ መገደዱን ተከትሎ
ሥራቸውን ለመስራት ተቸግረዋል።
የላይቤሪያ ስፖርት ጋዜጠኞች
በተለይም በማህበራዊ ሚዲያው
ላይ የሚሰሩት እቤታቸው
ተቀምጠው የዘወትር ሥራቸውን
ለመከወን የኮምፒዩተር እጥረትና
የኤሌክትሪክ አቅርቦት ችግር
በእጅጉ እንደፈተናቸው የዓለም
ስፖርት ጋዜጠኞች ማህበር
በድህረ ገፁ ያሰፈረው
መረጃ ያመለክታል። ይህም
ገቢያቸውን በማሳጣት ከነቤተሰቦቻቸው
ከባድ የምጣኔ ሃብት
ፈተናን እንዲጋፈጡ አስገድዷቸዋል።
የዚህች አገር የስፖርት
መገናኛ ብዙሃን መታገዳቸውን
ተከትሎም ትኩረታቸውን በወረርሽኙ
ዙሪያ እንዲያደርጉ ሆነዋል።
ይህም በርካቶቹን የስፖርት
ጋዜጠኞች ከሥራ ገበታቸው
እንዲፈናቀሉ አድርጓቸዋል። የአገሪቱ
የስፖርት ጋዜጠኞች ማህበርም
ለአባላቱ የምግብና ሌሎች ድጋፎችን
ለማድረግ ጥረት እያደረገ
ይገኛል። በሰሜን አሜሪካዊቷ አገር
ኢኳዶር ወረርሽኙ ከሌሎች
አገራት አንፃር ትልቅ
ቀውስ ባይፈጥርም የመንግሥትም
ሆነ የግል የስፖርት
ሚዲያዎች ጋዜጠኞችን መቀነስ
ከጀመሩ ሰነባብተዋል። የእነዚህ
ሚዲያዎች ገቢ ከስፖርቱ
እንቅስቃሴ ጋር የተያያዘ
በመሆኑ የስፖርቱ ዓለም
ሽባ መሆኑን ተከትሎ
ሠራተኞችን መቀነስ አስገዳጅ
እየሆነባቸው ይገኛል። በሥራ
ላይ የሚገኙትም ቢሆኑ
ነገ ተመሳሳይ እጣፋንታ
እንደማይገጥማቸው እርግጠኞች አይደሉም።
ስለዚህም የአገሪቱ ስፖርት
ጋዜጠኞች የሥራ ዋስትና
አደጋ አንዣቦበታል።ከሞላ ጎደል በታዳጊ
አገራት የሚገኙ የስፖርት
ጋዜጠኞች በተመሳሳይ ችግር
ውስጥ ተዘፍቀዋል። በኢትዮጵያም
ቢሆን ችግሩ የባሰ
እንጂ የተሻለ እንዳልሆነ
አንዳንድ ማሳያዎች አሉ።
እንደ እድል ሆኖ
በኢትዮጵያ በርካቶቹ የስፖርት
ጋዜጠኞች በመንግሥትም ይሁን
በግል ሚዲያዎች ቋሚና
የሙሉ ሰዓት ሠራተኞች
በመሆናቸው እስካሁን ከሥራ
ዋስትና ጋር በተያያዘ
ለከፋ ችግር አልተጋለጡም።
ይሁን እንጂ የሙሉ
ሰዓት ሰራተኛ ያልሆኑትና
በተለይም በሕትመት ሚዲያዎች
ላይ የሚሰሩት እንደ
ላይቤሪያ ሁሉ ተመሳሳይ
እጣ ፋንታ እንደማይገጥማቸው
እርግጠኛ መሆን አይቻልም። ኤሌክትሮኒክስ ሚዲያው ላይ የሚገኙትም ቢሆኑ ገና የኮሮና ወረርሽኝ ከመከሰቱ አስቀድሞ የቢራ ማስታወቂያዎች መታገዳቸውን ተከትሎ በከፍተኛ ሁኔታ ገቢያቸው በመቀነሱ በተለይም የግል የስፖርት ሚዲያዎች ለትልቅ ችግር ተዳገዋል። በዚህም የተዘጉና ሰራተኞቻቸውን የበተኑ እንዳሉ ሁሉ ቅነሳ ያደረጉም በርካታ ናቸው። የሕትመት ሚዲያዎችም ወትሮውንም ከህትመት ዋጋ መናር ጋር ተያይዞ ችግር የማያጣቸው በመሆኑ የኮሮና ቫይረስ ወረርሽኝ በእንቅርት ላይ ጆሮ ደግፍ እንደሚሆንባቸው ጥርጥር የለውም። በተለይም በቀጣይ ጥቂት ወራት ፈተናው የበዛ ሊሆን እንደሚችል ይገመታል። የኢትዮጵያ ስፖርት ጋዜጠኞች ማህበር ፕሬዚዳንት ንዋይ ይመር የኮሮና ቫይረስ ወረርሽኝ በአገሪቱ የስፖርት ሚዲያና ጋዜጠኞች ላይ የፈጠረው ተፅዕኖ ቀላል አለመሆኑን ለዓለም አቀፉ የስፖርት ጋዜጠኞች ማህበር ድረ ገፅ በሰጠው አስተያየት ገልጿል። የአገሪቱ የስፖርት ጋዜጠኞች ማህበር የተለያዩ ውድድሮችን ለማካሄድ፣ ስልጠናዎችን ለመስጠትና አዳዲስ አባላትን ለመመዝገብ አስቦም እንዳልሆነለት ይናገራል። ሌላው ይቅርና የማህበሩ ሥራ አስፈፃሚ አባላት በሳምንት አንድ ጊዜ እንኳን መሰብሰብ እንዳልቻሉ ያስቀምጣል። ማህበሩ በዚህ በወረርሽኝ ወቅት ለአባላቱ መብት እንደሚታገል የገለፀው ፕሬዚዳንቱ ከሚመለከተው የመንግሥት አካል ጋር በትብብር በመስራት በወረርሽኙ ሳቢያ ተጎጂ የሚሆኑ የስፖርት ጋዜጠኞችን ለመርዳት ጊዜው አሁን እንደሆነ ጠቁሟል። ይህም የተቸገሩ የማህበሩ አባላትን ሙሉ ለሙሉ ማገዝ ባይቻል እንኳን የሚኖርባቸውን ጫና መጋራት ያስችላል የሚል እምነት አለው።አዲስ ዘመን ቅዳሜ ሐምሌ 11 ቀን 2012 ዓ.ም

 ቦጋለ አበበ



